ΓΡΑΠΤΗ ΕΡΩΤΗΣΗ E-0087/99

υποβολή: Roberta Angelilli (NI) προς την Επιτροπή

(27 Ιανουαρίου 1999)

Θέμα: Εθνικό Τυπογραφείο και Νομισματοκοπείο της Ιταλίας

Έχοντας υπόψη ότι ο Επίτροπος κ. Van Miert κίνησε διαδικασία σε βάρος τους Εθνικού Τυπογραφείου και Νομισματοκοπείου της Ιταλίας (IPZS) για παράβαση της ευρωπαϊκής νομοθεσίας στον τομέα του ανταγωνισμού; το ιταλικό κοινοβούλιο ενημέρωσης και η εισαγγελία της Ρώμης ασχολούνται ολοένα και περισσότερο με την τραγική κατάσταση που επικρατεί στο ως άνω ίδρυμα το οποίο, το 1997, παρουσίασε ζημία ύψους 614 δισ. λιρετών σε κύκλο εργασιών περίπου 1000 δισ. λιρετών.

Οι εν λόγω ζημίες οφείλονται κατά μεγάλο μέρος στη διαχείριση του πρώην προέδρου Ruggeri και του πρώην διευθυντή Maggi οι οποίοι, σε συνεργασία με άλλα διευθυντικά στελέχη, δημιούργησαν μία αυτοκρατορία 35 θυγατρικών τις οποίες διαχειρίζονταν κατά βούληση και χωρίς να δίνουν λογαριασμό τουλάχιστον στο διοικητικό συμβούλιο; εδώ και πέντε χρόνια ο πρώην σύμβουλος διοίκησης κ. Tribuni, επισήμανε στο Υπουργείο Εθνικής Οικονομίας την προαναφερθείσα κατάσταση, με μοναδικό αποτέλεσμα να απομακρυνθεί παράτυπα από τα καθήκοντά του;

Τα πιθανά αίτια της εν λόγω κάλυψης εκ μέρους του αρμοδίου υπουργείου ίσως να βρίσκονται στο γεγονός ότι κυκλοφορούν (και σε άλλες χώρες) πλαστά κρατικά ομόλογα ύψους δεκάδων δισ. λιρετών τα οποία ωστόσο είναι πανομοιότυπα με τα γνήσια που τυπώνονται από το Εθνικό Τυπογραφείο και Νομισματοκοπείο της Ιταλίας;

Έχοντας υπόψη τα προαναφερθέντα, δεν θεωρεί άραγε η Επιτροπή:

1. ότι είναι αναγκαία η επαλήθευση των δραστηριοτήτων του ιδρύματος;

2. ότι θα έπρεπε να ζητήσει τη γενικότερη διερεύνηση του εν λόγω ζητήματος;

Κοινή απάντηση

του κ. Van Miert εξ ονόματος της Επιτροπής

στις γραπτές ερωτήσεις E-0072/99 και E-0087/99

(12 Μαρτίου 1999)

Η Επιτροπή άρχισε, τον Απρίλιο του 1997, να ερευνά την υπόθεση κρατικής ενίσχυσης που επρόκειτο να χορηγηθεί στο Poligrafico. Οι πληροφορίες που διαβίβασαν οι ιταλικές αρχές, κατόπιν σχετικών αιτημάτων της Επιτροπής, δεν έπεισαν την τελευταία ότι δεν επρόκειτο για κρατική ενίσχυση.

Με απόφαση της 28ης Οκτωβρίου 1998, η Επιτροπή αποφάσισε να κινήσει τη διαδικασία του άρθρου 93, παράγραφος 2 της συνθήκης ΕΚ. Η απόφαση αυτή κοινοποιήθηκε στην ιταλική κυβέρνηση με επιστολή της 26ης Νοεμβρίου 1998. Η ιταλική κυβέρνηση ζήτησε συμπληρωματική προθεσμία για τη διαβίβαση των παρατηρήσεών της και των ζητηθέντων πληροφοριακών στοιχείων.

Η διαδικασία θα επιτρέψει στην Επιτροπή να καθορίσει εάν υπήρξε κρατική ενίσχυση στην περίπτωση των αυξήσεων κεφαλαίου υπέρ της Cartiere Miliani di Fabriano, η οποία είναι εταιρεία ελεγχόμενη από το ιταλικό κρατικό τυπογραφείο (Poligrafico) καθώς και στην περίπτωση των συμβάσεων αποκλειστικότητας που ανατέθηκαν στο Poligrafico για την προμήθεια προϊόντων και παροχή υπηρεσιών στο κράτος, και, σε περίπτωση που υπήρξε κρατική ενίσχυση, να εκτιμηθεί το συμβιβάσιμό της με την κοινή αγορά. Η Επιτροπή θα εξετάσει εξάλλου τις συμπληρωματικές κρατικές ενισχύσεις που ενδεχομένως χορηγήθηκαν για την αναδιάρθρωση του ομίλου. Τα μέτρα αυτά θα εξεταστούν βάσει των διατάξεων της συνθήκης που αφορούν τις κρατικές ενισχύσεις, και ιδίως τις κατευθυντήριες γραμμές για τις κρατικές ενισχύσεις υπέρ της διάσωσης και της αναδιάρθρωσης των προβληματικών επιχειρήσεων.

Εάν η Επιτροπή διαπιστώσει ότι τα εν λόγω μέτρα είναι ασυμβίβαστα με την κοινή αγορά, θα ζητήσει την ανάκτηση των καταβληθέντων στους δικαιούχους ποσών.

Η Επιτροπή δεν είναι αρμόδια για να αποφανθεί σχετικά με την πιθανή ύπαρξη περιστατικών που εμπίπτουν στο ποινικό δίκαιο, και τα οποία αφορούν τους πρώην διευθύνοντες του Poligrafico, καθώς και σχετικά με την ενδεχόμενη παραχάραξη τίτλων του δημοσίου.